SKRIFTLIG FORESPØRGSEL E-1821/02

af Jan Mulder (ELDR) til Kommissionen

(27. juni 2002)

Om: Stigende antal tilfælde af svinepest i EU

I EU forekommer der i stigende grad tilfælde af klassisk svinepest. Siden vedtagelsen af direktiv 2001/89/EF(1) i oktober sidste år har det være tilladt at benytte såkaldte markørvacciner, således at der i stedet for rydning af inficerede bedrifter og omkringliggende bedrifter nu kan benyttes zonevaccination som middel til at bremse sygdommens spredning. Brugen af disse markørvacciner er dog begrænset, idet der ikke findes godkendte testmetoder til at sondre mellem vaccinerede dyr og dyr smittet på naturlig vis.

1. Er Kommissionen villig til hurtigst muligt enten fra det 6. forskningsrammeprogram eller fra de af budgetmyndigheden dertil afsatte bevillinger på budgetpost B1-330 at stille ekstra beløb til rådighed, således at europæiske forskningsinstitutter hurtigere kan udvikle sådanne testmetoder?

2. Eftersom svinepestvirus forekommer endemisk blandt vildsvin i visse dele af EU, kan udviklingen af ikke-levende markørvaccine til oral indgivelse være af stor betydning for udryddelsen af svinepest blandt vildsvinebestanden i EU. Er Kommissionen ligeledes villig til at afsætte penge til udvikling af en sådan vaccine?

(1) EFT L 316 af 1.12.2001, s. 5.

Svar afgivet på Kommissionens vegne af Philippe Busquin

(3. september 2002)

I henhold til Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest(1) kan der anvendes markørvacciner til bekæmpelse af klassisk svinepest, hvis sådanne vacciner bliver tilgængelige. Arbejdsprogrammet vedrørende det nye forskningsrammeprogram for 2002-2006 er ved at blive udarbejdet. Der er en række områder, inden for hvilke der kan ydes støtte til forskning i markørvacciner og diagnosetest, som vil gøre det muligt at sondre mellem vaccinerede og inficerede dyr. Man er således i færd med, sammen med andre generaldirektorater, at udvikle forskellige forskningsaktiviteter, der kan støtte Fællesskabets politikker. Det overvejes også at medtage markørvacciner og diagnosetest for forskellige sygdomme, herunder klassisk svinepest, der figurerer på OIE's liste A, i arbejdsprogrammet. Men på grund af de begrænsede midler, der er til rådighed, foretages der i øjeblikket en prioritering af de forskellige forskningsopgaver, og det kan ikke på nuværende tidspunkt garanteres, at der vil blive ydet specifik støtte til markørvacciner og diagnosetest for klassisk svinepest.

Derudover er Kommissionen i øjeblikket ved at fastlægge forskningsemnerne inden for de prioriterede emneområder i det nye rammeprogram, og det forventes, at den første indkaldelse af forslag vil blive iværksat i år. Interessetilkendegivelserne i denne forbindelse omfatter en lang række forskellige projekter vedrørende klassisk svinepest og andre liste A-sygdomme, herunder kontrol med vildtbestande, under det generelle tema sikrere og mere miljøvenlige produktionsmetoder og sundere fødevarer, som indbefatter forbedring af husdyravl og dyrevelfærd . Det er klart, at forbedret kontrol med epizooti blandt husdyr i princippet falder ind under dette emneområde. Men om der i sidste instans ydes støtte til forskning af denne art, afhænger af resultatet af vurderingen og dermed af kvaliteten af de forslag, der indgives som følge af indkaldelsen af forslag.

Midlerne under budgetpost B1 330 skal først og fremmest anvendes til medfinansiering af medlemsstaternes programmer for udryddelse og overvågning af de vigtigste dyresygdomme, herunder klassisk svinepest. I 2002 blev der afsat et samlet beløb på 155 mio. EUR til dette formål. Som følge af de ændringer, Europa-Parlamentet har indført i denne budgetpost, skal beløbet også dække udgifterne til udvikling af markørvacciner eller test, som kan gøre det muligt at sondre mellem syge og vaccinerede dyr. Her har valideringen af test for mund- og klovesyge fået højeste prioritet, idet der er afsat 800 000 EUR til dette formål.

På grund af de generelle mål for kapitel 33, som vedrører veterinær- og plantesundhedsforanstaltninger, og de begrænsede midler, der er til rådighed under dette kapitel, og på grund af behovet for at dække de høje omkostninger i forbindelse med kogalskabs- og mund- og klovesygeepidemierne for nylig er det ikke muligt på nuværende tidspunkt at afsætte så mange midler til udvikling af diagnosetest for klassisk svinepest.

Fra dette kapitel er der dog bevilget 185 000 EUR til finansiering af aktiviteterne i EF-referencelaboratoriet for klassisk svinepest i Hannover i 2002. Det drejer sig om gennemførelse og samordning af forskningsaktiviteter med henblik på bedre kontrol med klassisk svinepest. Der er også forhandlinger i gang om forskellige ordninger, der skal gøre det muligt at finansiere en af laboratoriet tilrettelagt workshop om de seneste diagnosetest for klassisk svinepest. Heri vil eksperter fra medlemsstaterne deltage.

Det skal i denne forbindelse nævnes, at de tyske myndigheder i Rheinland-Pfalz og Saarland på grund af mangelen på markørvaccine har tilladt, at der foretages nødvaccination ved udlægning af lokkemad med en konventionel vaccine mod klassisk svinepest hos vildsvin. De to tyske planer

(Saarland og Rheinland-Pfalz) for udryddelse af klassisk svinepest hos vildsvin blev godkendt ved Kommissionens beslutning 2002/161/EF(2). De herved indvundne erfaringer vil kunne bidrage til at forbedre fremtidige bekæmpelsesstrategier.

(1) EFT L 316 af 1.12.2001.

(2) Kommissionens beslutning af 22. februar 2002 om godkendelse af de planer, Tyskland har forelagt for udryddelse af klassisk svinepest hos vildsvin i Saarland og for nødvaccination mod klassisk svinepest hos vildsvin i Rheinland-Pfalz (EFT L 53 af 23.2.2002).